候馆梅残, 溪桥柳细。 草薰风暖摇征辔。 离愁渐远渐无穷, 迢迢不断如春水。 寸寸柔肠, 盈盈粉泪。 楼高莫近危阑倚。 平芜尽处是春山, 行人更在春山外。
楼畔花枝拂槛红, 露天香动满帘风。 谁知野寺遗钿处, 尽在相如春思中。
前年同醉武陵亭, 绝倒闲谭坐到明。 也有绛唇歌白雪, 更怜红袖夺金觥。 秦云一散如春梦, 楚市千烧作故城。 今日皤然对芳草, 不胜东望涕交横。
天皇攘袂敕神龙, 雨我公田兆岁丰。 几日淋漓侵暮角, 数宵滂沛彻晨钟。 细如春雾笼平野, 猛似秋风击古松。 门下十年耕稼者, 坐来偏忆翠微峰。